
	Bucureşti,  09.09. 2026
PLx. 173/2026


BIROULUI PERMANENT

AL

CAMEREI DEPUTAŢILOR

Vă înaintăm, alăturat, raportul asupra proiectului de Lege privind aprobarea Ordonanţei Guvernului nr.1/2026 pentru modificarea şi completarea Legii nr.207/2015 privind Codul de procedură fiscală, transmis spre dezbatere în fond,  în procedură de urgență Comisiei pentru buget, finanțe și bănci, cu adresa nr. PLx nr. 173/2026  din 11 martie 2026.
În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE
Bogdan-Iulian HUȚUCĂ

RAPORT 
asupra proiectului de Lege privind  aprobarea Ordonanţei Guvernului nr.1/2026 pentru modificarea şi completarea Legii nr.207/2015 privind Codul de procedură fiscală 
În conformitate cu prevederile art. 95 și 118 alin.(3) din Regulamentul Camerei Deputaţilor, republicat cu modificările ulterioare, Comisia pentru buget, finanţe şi bănci a fost sesizată pentru dezbatere în fond, în procedură de urgență, cu proiectul de Lege privind aprobarea Ordonanţei Guvernului nr.1/2026 pentru modificarea şi completarea Legii nr.207/2015 privind Codul de procedură fiscală, transmis cu adresa nr. PLx nr. 173/2026.   
Senatul, în calitate de primă Cameră sesizată, a adoptat proiectul de lege la data de 09.03.2026, cu respectarea prevederilor art.76 alin.(2) din Constitutia României.  
Conform prevederilor art. 75 din Constituţia României, republicată şi ale art. 92 alin.(9) din Regulamentul Camerei Deputaţilor, Camera Deputaţilor este Cameră decizională.


La dezbaterea proiectului de lege s-au avut în vedere avizele favorabile ale Consiliului Legislativ, Consiliului Economic şi Social și Comisiei juridice de disciplină şi imunităţi.    
Proiectul de lege are ca obiect de reglementare modificarea şi completarea Legii nr.207/2015, în sensul transpunerii Directivei (UE) 2025/872 a Consiliului din 14 aprilie 2025 de modificare a Directivei 2011/16/UE privind cooperarea administrativă în domeniul fiscal (DAC9), cu excepţia Secţiunii IV din Anexa acesteia. Proiectul instituie norme privind schimbul automat de informaţii, cu scopul de a facilita schimbul de informaţii cu privire la Declaraţia privind impozitul suplimentar, precum şi asigurarea depunerii la nivel centralizat a informaţiilor privind impozitul suplimentar, astfel încât să se reducă povara administrativă pentru administraţiile fiscale şi pentru mediul de afaceri.
Potrivit prevederilor art. 62 şi art.133 din Regulamentul Camerei Deputaţilor, republicat cu modificările ulterioare, examinarea proiectului de lege a avut loc în şedinţa din data de 9 septembrie 2026. La şedinţa comisiei, deputații și-au înregistrat prezența conform listei de prezență. 
La dezbaterea proiectului de lege a participat, în calitate de invitat, domnul György Attila - subsecretar de stat in Ministerul Finanțelor.  
În urma examinării proiectului de lege şi a opiniilor exprimate, membrii Comisiei pentru buget, finanţe şi bănci  au hotărât, cu unanimitatea voturilor exprimate, să transmită plenului Camerei Deputaților prezentul raport prin care se propune adoptarea proiectului de Lege privind aprobarea Ordonanţei Guvernului nr.1/2026 pentru modificarea şi completarea Legii nr.207/2015 privind Codul de procedură fiscală, în forma adoptată de Senat. 
În raport cu obiectul şi conţinutul său, proiectul de lege face parte din categoria legilor ordinare.

Consilier parlamentar, 
Amalia Roșu 

